En aquest text s'han introduït les modificacions que estableixen els Decrets 68/1981, 69/1981 i 419/1981.
Enric Prat de la Riba, en la Memòria de la Diputació Provincial de Barcelona de l'any 1910, que aleshores presidia, assenyalà la necessitat de disposar d'una escola de funcionaris públics, la qual fou una realitat el 2 de març de 1914 en inaugurar l'Escola de Funcionaris d'Administració Local.
El 6 d'abril de 1914 la institució passa a dependre de la Mancomunitat de Catalunya i canvia l'anterior denominació per la d'Escola d'Administració Pública de Catalunya, la segona del seu gènere a Europa.
El 7 de març de 1924 i en circumstàncies prou conegudes se suprimeix l'Escola, que no es torna a restablir fins al 14 de juliol de 1930.
L'any 1932, essent Conseller de Governació l'Honorable senyor Josep Tarradellas, es reestructura l'Escola, que funcionarà normalment fins a l'estiu de 1936.
Efectuat el restabliment provisional de la Generalitat pel Reial Decret-llei 41/1977, de 29 de setembre, s'ha cregut oportú de reprendre en el seu si, en la mesura que ho permeti la legislació vigent i adoptant la forma jurídica de personificació del servei corresponent, les funcions interrompudes de l'antiga Escola d'Administració Pública de Catalunya.
L'article primer del Decret de la Presidència de la Generalitat de 25 de setembre de 1978, sobre organització i competències dels òrgans dels Departaments, estableix que cada un d'aquests òrgans, a més d'organitzar-se en Direccions Generals, Secretaria General Tècnica i Consells Assessors, podrà fer-ho en aquells organismes i entitats autònomes que els siguin adscrits.
D'acord amb aquest precepte, d'acord amb el Consell Executiu i a proposta del Conseller de Governació,
Es crea l'Escola d'Administració Pública de Catalunya, com a organisme autònom, adscrit al Departament de Governació de la Generalitat de Catalunya.
Les seves funcions, en aquesta etapa provisional, sense perjudici d'adaptar les competències de l'Escola a les disposicions que puguin dictar-se sobre la funció pública, seran les següents:
a) La selecció, formació, reciclatge, perfeccionament i especialització dels funcioanris de la Generalitat, d'acord amb la normativa vigent.
b) La selecció, formació i perfeccionament de funcionaris locals, en virtut de transferència de funcions que, al respecte, pugui establir el Govern o l'"Instituto de Estudios de Administración Local", per qualsevol mitjà jurídic, inclòs el conveni de col·laboració.
No obstant, l'Escola també podrà organitzar amb plena autonomia funcional seminaris, taules rodones, conferències i cursos de reciclatge, d'especialització i, fins i tot, de perfeccionament, atenent-se a les seves pròpies normes internes o seguint les directrius del Departament de Governació, en el marc de la competència territorial de la Generalitat.
c) La investigació, estudi i divulgació de les matèries d'Administració Pública.
Així mateix, podrà establir intercanvis i convenis de col·laboracó amb altres entitats anàlogues, de l'Estat espanyol o estrangeres, en relació amb la funció pública de Catalunya.
Seran òrgans de Govern de l'Escola d'Administració Pública de Catalunya:
El Consell de l'Escola serà presidit pel Conseller de Governació.
Els Consellers seran designats per un període de quatre anys i amb caràcter personal, en la forma següent:
a) Quatre representants dels ajuntaments, un per cadascun dels següents grups de municipis: fins a dos mil habitants, de dos mil a deu mil habitants, de deu mil endavant i el municipi de Barcelona.
b) Tres representants de les universitats catalanes, designats per les respectives Juntes de Govern entre els professors de les disciplines relacionades amb l'administració pública.
c) Un representant dels Cossos de Secretaris, Interventors i Dipositaris d'Administració Local.
d) Quatre representants dels funcionaris no integrats en Cossos Nacionals, tant de la Generalitat com de l'Administració Local.
e) Un representant de cadascun dels Departaments de la Generalitat, exclòs el Departament de Governació, que hi tindrà dos representants.
f) També e n seran membres les persones expertes en administració pública, fins en un màxim de tres, que designi el Consell Executiu, sempre que hi concorrin mèrits rellevants que les facin creditores d'aquesta distinció.
g) Dos representants del professorat de l'Escola.
h) Dos representants dels alumnes de l'Escola.
El procediment de designació dels representants dels grups a), c), d), g) i h) serà determinat pel Consell Executiu de la Generalitat.
i) L'Oficial Major del Parlament de Catalunya, designat pel seu President.
El Consell de l'Escola tindrà les funcions següents:
a) Aprovar el pla anual d'activitats.
b) Aprovar el pressupost, els comptes i la memòria anual.
d) Proposar al Consell de Governació la plantilla orgànica de funcionaris.
e) Aprovar convenis de col·laboració amb l'"Instituto de Estudios de Administración Local", la Universitat o qualssevol altres organismes, espanyols o estrangers, relacionats amb l'ensenyança o investigació de la funció pública.
f) Deliberar, informar o aprovar els assumptes que sotmeti al Consell el Conseller de Governació, i
g) Qualsevol altra funció que se li encomani.
La Comissió Permanent serà presidida pel Conseller de Governació i la integraran cinc membres del Consell de l'Escola designats per aquest, cinc representants dels Departaments de la Generalitat designats pel Consell Executiu entre els membres del Consell de l'Escola del grup e) de l'article quart, el Secretari General Tècnic del Departament de Governació i el Director de l'Escola.
La Comissió Permanent exercirà les següents funcions:
a) Establir el pla d'activitats, el pressupost i els comptes de cada exercici.
b) Executar el pla d'activitats i el pressupost quan estimi que la seva intervenció hi és necessària.
c) Aprovar la realització d'activitats extraordinàries no incloses en el pla anual, a ratificar pel Consell de l'Escola.
El Director de l'Escola serà nomenat, per un període determinat, a proposta del Conseller de Governació prèvia consulta al Consell de l'Escola, pel President de la Generalitat, entre personees de reconegut prestigi en les ciències de l'administració pública.
a) La responsabilitat de la gestió de l'Escola, la direcció dels seus serveis i la direcció del personal.
b) La representació de l'Escola.
c) La preparació i execució dels acords del Consell i de la Comissió Permanent.
d) L'ordenació de despeses, dintre de les previsions pressupostàries, i l'ordenació de pagaments.
e) L'ordre d'expedició de diplomes i certificats, en els cursos autònoms.
f) Qualsevol altra funció no reservada a altres òrgans de l'Escola o de la Generalitat.
L'Escola d'Administració Pública de Catalunya s'estructurarà en les unitats següents:
b) El Centre d'Estudis, Documentació i Publicacions.
Seran funcions del Centre de Formació la celebració de seminaris, reunions i cursos, tant de selecció, perfeccionament i reciclatge com d'especialització.
Seran funcions del Centre d'Estudis, Documentació i Publicacions la realització dels treballs que siguin convenients per a la millora dels coneixements relacionats amb les ciències de l'administració, la documentació i adquisició de publicacions que fossin d'interès en la mateixa matèria, així com l'edició i difusió de publicacions pròpies que s'estimin necessàries a la divulgació de les tècniques de l'administració pública.
La Secretaria General tindrà cura de l'administració i el règim interior de l'Escola, incloses les comeses de caràcter comptable.
El Secretari General exercirà les funcions de secretari d'actes del Consell i de la Comissió Permanent, amb veu i sense vot.
L'Escola comptarà amb els recursos següents:
b) Aportació de les Diputacions catalanes, en tant que conservin personalitat jurídica, proporcional als seus respectius pressupostos, en la forma prevista en el conveni celebrat entre les esmentades Diputacions i l'"Instituto de Estudios de Administración Local", el 17 de juny de 1974.
c) Subvencions, auxilis i donatius d'Ajuntaments o d'altres entitats i organismes particulars.
d) Dret de matrícula als cursos i expedició de documents d'assistència i aprofitament.
e) Rendiment de publicacions i serveis retribuïts de l'Escola.
Mentre no s'hagin constituït els òrgans de govern de l'Escola, les funcions atribuïdes al Consell i a la Comissió Permanent seran exercides per una Comissió Gestora, presidida pel Conseller de Governació i composta per un màxim de set persones de reconegut prestigi en les matèries d'administració pública, proposades pel Consell Executiu i designades pel President de la Generalitat.
Fins que el Consell Executiu de la Generalitat no dicti les normes que corresponguin, la Comissió Gestora designarà, amb caràcter interí, el professorat per al pròxim curs acadèmic.
La constitució dels òrgans col·legiats de l'Escola s'haurà d'efectuar en el termini de 6 mesos, comptadors a partir de la publicació d'aquest Decret en el Diari Oficial de la Generalitat.
Mentre les Diputacions conservin llur personalitat jurídica, cadascuna designarà un representant en el Consell de l'Escola.
S'autoritza el Conseller de Governació a dictar les disposicions necessàries per al compliment i desplegament d'aquest Decret.